‘Dosent’ se kop geëis oor rassistiese, seksistiese uitlatingArgieffoto (Foto: Unsplash/Pixabay) Die burgerregteorganisasie AfriForum het Maandag ’n brief aan dr. Mandla Makhanya, visekanselier van Unisa, gerig om die afdanking van die beweerde Unisa-dosent, Muhammad Zakaria Asmal, te versoek. Dít nadat Asmal ŉ vroueprofessor aan die Universiteit van Kaapstad (UK), Nicoli Natrass, op sosiale media ŉ lelike wit t*** genoem het. Asmal is na wat verneem word ook ’n PhD-student aan die UK. Asmal het op 24 Junie 2020 die volgende op Facebook onder die sosialemedianaam “Zax Asmal” geplaas: “Nicoli Natrass is ŉ dom wit t*** wat leliker is as haar hond. Ek is nie seker of ek meer aanstoot neem oor Natrass se walglike voorkoms, wat aansienlik is, of oor haar hond nie.” Natrass is ŉ professor in ekonomie aan die UK. Sy het in Junie onder skoot gekom oor die uitkomste van navorsing wat sy gedoen het oor waarom swart studente minder geneë is om biologiese wetenskappe te studeer. Sy het bevind dat swart studente se ervaring met troeteldiere en hul houding teenoor wilde lewe van die redes is waarom hulle nié kies om in hierdie rigting te studeer nie. Maroela Media kon niks oor Asmal op Unisa se webwerf kry nie, maar volgens die webwerf ResearchGate is hy ŉ kenner in godsdiensstudies, verbonde aan Unisa. Ernst van Zyl, veldtogbeampte vir strategie en inhoud by AfriForum, het aan Maroela Media gesê hulle het by ŉ onberispelike bron verneem dat Asmal tans wel by Unisa doseer. Dié bron wou uit vrees vir viktimisering nie sy naam bekendmaak nie. “AfriForum glo hierdie vlak van geslagsgebaseerde liggaamsbespotting, wat ook rassisties van aard is, is laakbaar. Die gedagte dat Asmal gesag het oor studente by ’n onderriginstelling terwyl hy vroue met diere vergelyk wat hul voorkoms betref, is kommerwekkend,” het Van Zyl gesê. “As burgerregtewaghond is AfriForum dus genoodsaak om by hierdie saak betrokke te raak en eis ons Asmal se afdanking.” Van Zyl sê ook Asmal se aanmerkings is walglik. “Hierdie soort aanval kan deur geen onderwysinstelling toegelaat word nie en AfriForum versoek dus dat Unisa dringend en daadwerklik sal optree teen Asmal vir sy onaanvaarbare ras- en geslagsgebaseerde aanval teen prof. Natrass. Ons vertrou dat Unisa die nodige ernstige stappe teen Asmal oor sy neerhalende aanmerkings sal doen,” sluit Van Zyl af.